**N Á V R H**

Obecné zastupiteľstvo v Petrovciach, na základe ustanovenia § 4 ods. 3 písm. g) v súlade s ust. § 6 ods. 1 zákona č. 369/1990 Zb. o obecnom zriadení a tiež v súlade s § 69 ods. 2 zákona č. 543/2002 Z. z. o ochrane prírody a kraji v znení neskorších predpisov

v y d á v a

**Všeobecne záväzné nariadenie o pravidlách na udržovanie čistoty v obci**

**a ochrane verejnej zelene na území obce Petrovce**

**č. 2022-2**

**Článok I.**

**Úvodné ustanovenia**

Toto všeobecne záväzné nariadenie obce Petrovce (ďalej len „VZN“) upravuje pravidlá udržiavania poriadku a čistoty na verejných priestranstvách pre občanov a návštevníkov obce, ako aj práva a povinnosti fyzických a právnických osôb pôsobiacich na území obce v oblasti:

* udržiavania všeobecnej čistoty a poriadku v obci,
* stavu verejnej zelene (údržby, ochrany, ošetrovania zelene, výrubu drevín atď.)

**Pôsobnosť VZN**

1. Ustanovenia tohto nariadenia sú záväzné pre všetky právnické osoby a fyzické osoby (ďalej len „všetky osoby“), ktoré sa zdržiavajú na území obce Petrovce.

**Vymedzenie základných pojmov**

1. Pre účely tohto nariadenia sa pod pojmom verejné priestranstvo rozumejú všetky miesta, ktoré sú prístupné všetkým bez obmedzenia, slúžia na všeobecné užívanie a verejné účely.

2. Verejnou zeleňou sú na účely tohto nariadenia dreviny, byliny a ich spoločenstvá vyvinuté na verejných priestranstvách prirodzeným spôsobom, alebo zámerným pestovaním človekom. Sú to najmä stromy, kvety, kríky, trávnaté plochy, ako aj nádoby so zeleňou. Súčasťou verejnej zelene sú aj chodníky, ihriská, lavičky funkčne so zeleňou prepojené.

3. Za strom sa považuje drevina s diferencovanou stonkou, v dolnej časti vytvárajúcou priamy, nerozkonárený kmeň, ktorý v hornej časti prechádza do rozkonárenej koruny.

4. Za ker sa považuje drevina s rozkonárenou stonkou spravidla už od bázy a za krovitý porast taká skupina krov, pri ktorej viac ako 50% jednotlivých krov sa vzájomne korunami dotýka. 5. Ochrana drevín je činnosť zameraná na udržiavanie ich ekologických a estetických funkcií v prírode a krajine a na predchádzanie ich neodôvodneného výrubu.

6. Poškodzovanie drevín je každé konanie alebo opomenutie konania, ktoré môže bezprostredne alebo následne podstatne prípadne trvalo znížiť ekologické a estetické funkcie drevín alebo zapríčiniť ich odumretie.

7. Invázne druhy rastlín sú nepôvodné druhy, ktoré sa samovoľne šíria a vytláčajú pôvodné druhy z ich prirodzených biotopov a znižujú biologickú rozmanitosť.

**Článok II.**

**Povinnosti občanov, fyzických a právnických osôb pri všeobecnom udržiavaní čistoty**

1. Každý je oprávnený užívať verejné priestranstvá v obci Petrovce obvyklým spôsobom, v súlade s právnymi predpismi a na účely, na ktoré je určené.

2. Každý je povinný udržiavať na území obce Petrovce čistotu a verejný poriadok, dodržiavať zásady čistoty a hygieny, zdržať sa akýchkoľvek činností, ktorými by mohlo dôjsť k znečisteniu verejných priestranstiev, k znemožneniu ich užívania inými osobami alebo ktorými by sa znečisťovali akékoľvek zložky životného prostredia (pôda, vodné toky, ovzdušie a pod).

3. Každý zodpovedá za znečistenie alebo poškodenie verejného priestranstva a životného prostredia, ku ktorému došlo jeho konaním, opomenutím alebo v súvislosti s jeho činnosťou. 4. Ten, kto znečistí verejné priestranstvo, znečistí alebo poškodí zariadenie verejného priestranstva, je povinný znečistenie alebo vzniknutú škodu odstrániť alebo zabezpečiť na svoje náklady jej odstránenie.

**Zákaz činností znečisťujúcich životné prostredie**

1. Každý, kto používa verejné priestranstvá iným spôsobom, ako je im určené (osobitné užívanie verejného priestranstva, zvláštne užívanie miestnej komunikácie) je povinný:

* používať verejné priestranstvo len v povolenom rozsahu a nevyhnutnom čase,
* zabezpečiť bezpečnosť užívateľov verejného priestranstva, najmä v nočných hodinách,
* zabrániť poškodzovaniu a znečisťovaniu verejného priestranstva, jeho zariadení a verejnej zelene,
* zabezpečiť, resp. umožniť prístup ku kanalizačným vpustom, uzáverom vody, smetným nádobám, umožniť prejazd vozidiel záchrannej služby, polície a hasičov,
* po skončení užívania uviesť verejné priestranstvo na svoje náklady do pôvodného stavu.

**Práva a povinnosti vlastníkov, prevádzkovateľov a iných osôb**

1. Organizácia vykonávajúca stavebné alebo poľnohospodárske práce, je povinná zabezpečiť očistenie vozidla tak, aby pri vjazde vozidla na komunikáciu alebo verejné priestranstvo nedošlo k ich znečisteniu.

2. Dvory, záhrady a ploty, ako aj iné nehnuteľnosti, ktoré hraničia s verejným priestranstvom, je povinný vlastník, správca, užívateľ nehnuteľnosti upravovať a trvalo udržiavať tak, aby sa nečistoty z nich nedostávali na verejné priestranstvá.

3. Plochy rezervované na výstavbu musia byť až do doby ich stavebného využitia udržiavané tak, aby nenarušovali estetický vzhľad okolia. Za ich pravidelnú údržbu zodpovedá vlastník, správca alebo užívateľ, ak to stanovuje nájomná zmluva.

4. Za čistenie a čistotu všetkých pozemkov, areálov a ostatných plôch zodpovedajú ich majitelia, resp. osoby spravujúce tieto objekty a územia, ak im to vyplýva z nájomnej zmluvy. 5. Dvory, záhrady, pozemky a oplotenia vo vlastníctve fyzických a právnických osôb musia byť vlastníkmi upravované, trvalo udržiavané tak, aby neboli prerastené burinou, prašné a nevzhľadné.

6. Vlastník, nájomca, správca alebo užívateľ pozemku je povinný zabezpečiť pravidelné kosenie trávy alebo iných rastlín.

7. Konáre stromov, kríkov a iných rastlín, vyčnievajúcich do chodníkov a komunikácii, je potrebné orezať až do výšky 2,5 m tak, aby neprekážali chodcom a neohrozovali cestnú premávku.

**Článok III.**

**Správa a údržba verejnej zelene**

**Pravidelná údržba**

1. Obec ako správca verejnej zelene je povinná vykonávať pravidelnú údržbu zelene jej ošetrovaním, orezávaním, kosením, výrubom a taktiež náhradnou výsadbou za povolený výrub.

2. Pri zabezpečení výrubu drevín rastúcich na území obce sa postupuje v súlade s osobitnou právnou úpravou.

3. Starostlivosťou o dreviny sa rozumie zabezpečenie starostlivosti o dreviny podľa § 48 ods. 1 zákona č. 543/2002 Z.z. o ochrane prírody a krajiny. Tým sa rozumejú nasledovné aktivity:

* výsadba drevín a ich ošetrovanie ochrannými nátermi,
* zdravotný orez stromov,
* spracovanie dreveného odpadu a konárov, odvozom, štiepkovaním, odvozom na skládku, kompostovaním,
* strihanie živých plotov, tují a ostatných drevín,
* výsadba ovocných drevín spojená so starostlivosťou o ne,
* iné nešpecifikované činnosti súvisiace so starostlivosťou o dreviny podľa ô 48 ods. 1 zákona č. 543/2002 Z.z. o ochrane prírody a krajiny.

**Ochrana verejnej zelene na území obce**

1. V záujme ochrany verejnej zelene je zakázané najmä:

* mechanické a chemické poškodzovanie stromov a kríkov, trhanie kvetov, svojvoľné olamovanie, orezávanie alebo výrub;
* terénne úpravy a iné úpravy bez súhlasu vlastníka alebo obce;
* vypaľovanie trávy, trávnatých porastov a lístia;
* parkovanie alebo opravovanie motorových vozidiel na plochách verejne zelene;
* poškodzovanie zariadenia verejného priestranstva umiestneného na plochách verejnej zelene.

2. Vlastník, užívateľ alebo správca pozemku je povinný:

* udržiavať verejnú zeleň v dobrom zdravotnom a estetickom stave;
* trávnaté plochy pravidelne kosiť a strihať kríky;
* udržiavať pred burinami a inváznymi rastlinami;
* odstraňovať odpad po kosení ako aj odstraňovať konáre, stromy a kry, ktoré zasahujú do prejazdného profilu priľahlej pozemnej komunikácie, do priechodnosti chodníka alebo zakrývajú dopravné značenie.

3. Za škodu na verejnej zeleni zodpovedá ten, kto ju spôsobil. Fyzické a právnické osoby zodpovedné za porušenie ustanovení tohto všeobecne záväzného nariadenia sú povinné spôsobenú škodu bezodkladne odstrániť na svoje náklady.

4. Povinnosť zabezpečiť ochranu drevín pri stavebnej činnosti alebo iných činnostiach, pri ktorých hrozí riziko poškodenia drevín, zelených plôch a trávnikov. Toto zabezpečenie musí spĺňať stanovené parametre, musí byť dostačujúce a vykonané tak aby plnila táto ochrana svoju funkciu. Taktiež je potrebné vopred ohlásiť takúto činnosť písomnou formou obci.

5. Na účely nariadenia sa za poškodenie verejnej zelene považuje najmä:

* odcudzovanie, ničenie, trhanie, lámanie, neodborné orezávanie alebo iné poškodzovanie rastlín – bylín a drevín vo všetkých vývojových štádiách,
* porušovanie pôdneho krytu, zmeny životných podmienok verejnej zelene, vykonávanie terénnych úprav a úprav verejnej zelene bez povolenia vlastníka, resp. správcu pozemku,
* poškodzovanie a neoprávnené premiestňovanie neživých prvkov verejnej zelene,
* znečisťovanie plochy verejnej zelene odpadkami, ohorkami z cigariet a inými nečistotami,
* poškodzovanie verejnej zelene domácimi zvieratami,
* používanie na verejných priestranstvách selektívne, alebo širokospektrálne herbicídy s výnimkou obce za podmienky použitia herbicídov odborne spôsobilou osobou a za dodržania bezpečnostných predpisov,
* svojvoľné vysádzanie živých a umiestňovanie neživých prvkov zelene do plôch verejnej zelene bez predchádzajúceho písomného súhlasu vlastníka pozemku.
* mechanicky ničiť, dreviny a byliny na pozemkoch pred domami, ktoré sú zaradené do správy obce a jeho majetku.

**Ochrana drevín na území obce**

1. Ochrana drevín na účely tohto nariadenia je komplexná činnosť zameraná na udržanie a zlepšovanie zdravotného stavu drevín, celkového vonkajšieho vzhľadu drevín a na odstránenie následkov ich poškodenia tak, aby dreviny mohli plniť svoje funkcie.

2. Pri výkonoch súvisiacich na ochranu drevín – orez, ošetrenie, výrub a taktiež pri škodách spôsobených neodbornou činnosťou na drevinách sa musí postupovať v súlade so zákonom o ochrane prírody 543/ 2002 Z.z.

3. Škody na zeleni budú napravené alebo vrátené do pôvodného stavu ak to okolnosti dovolia. Prípadne budú stanovené pokuty uhradené do stanoveného dátumu podľa splatnosti, ktorá sa určí. Ako náhrada škôd môže byť udelené alternatívne riešenie a to, výsadba a nákup presne stanoveného rastlinného a iného materiálu spojeného s výsadbou alebo úpravou, s presnými parametrami, množstvom a v požadovanej kvalite. Toto alternatívne riešenie bude možné vykonať len po dohode s poverenou a zodpovednou osobou, na vlastné náklady vrátane dopravy.

4. Na účely tohto nariadenia sa za poškodzovanie drevín rozumie:

* poškodzovanie a ničenie dreviny mechanicky, chemicky prípade akýmkoľvek iným spôsobom; za poškodenie sa považuje aj každý neoprávnený a neodborný zásah rezom, lámaním či tvarovanie koruny, zásah do koreňovej sústavy dreviny,
* pripevňovanie a umiestňovanie akýchkoľvek predmetov alebo zariadení na dreviny okrem predmetov, na pripevnenie ktorých dal správca súhlas (vianočná výzdoba, plagáty, fotografie),
* vykonávanie akýchkoľvek iných zásahov alebo činností, ktoré nepriaznivo ovplyvňujú zdravotný stav a celkový vonkajší vzhľad drevín,
* pohyb dopravných prostriedkov a iných ťažkých mechanizmov v koreňovej zóne stromov, f) umiestňovanie dočasných stavieb (letné terasy, reklamné stany, prístrešky a pod.) v koreňovej zóne stromov.

5. V zmysle zabezpečenia ochrany drevín je osoba vykonávajúca akékoľvek zásahy do verejnej zelene povinná:

* zabezpečiť ochranu koreňovej zóny stromov pred mechanickým a iným poškodením jej vyhradením alebo oplotením,
* zamedziť možnej kontaminácii koreňovej zóny stromu,
* po ukončení prác bezodkladne zabezpečiť odstránenie odpadu, nežiaduceho materiálu a úpravu verejnej zelene podľa pokynov správcu alebo vlastníka pozemku.

**Článok IV.**

**Spoločné a záverečné ustanovenia**

**Sankcie**

1. Porušenie ustanovení tohto nariadenia je postihnuteľné sankciami podľa osobitných predpisov, najmä zákon č. 372/1990 Zb. o priestupkoch v znení neskorších predpisov a tiež zákon č. 543/2002 Z. z. o ochrane prírody a krajiny.

2. Kontrolu nad dodržiavaním tohto VZN vykonáva starosta obce, poslanci obecného zastupiteľstva ,poverený zamestnanec obce.

3. Porušenie tohto VZN je priestupkom proti poriadku v správe, za ktorý možno uložiť pokutu od 33,- € - do 100,- Eur.

4. Porušenie tohto VZN fyzickou osobou – podnikateľom alebo právnickou osobou je správnym deliktom, za ktorý je možné uložiť pokutu do 6 638,- eur.

5. Obec pri ukladaní pokút prihliada na závažnosť, spôsob, trvanie a následky protiprávneho konania, na porušenie viacerých povinností a na opakované porušenie povinností.

6. Pokuty nezaplatené v stanovenom termíne budú vymáhané exekučným konaním.

7. Pokuty sú príjmom obce Petrovce.

**Účinnosť**

1) Návrh tohto všeobecne záväzného nariadenia bol zverejnený na pripomienkovanie občanov na úradnej tabuli a na internetovej stránke obce dňa 01.05.2022.

2) Toto všeobecne záväzné nariadenie bolo schválené obecným zastupiteľstvom v obci Petrovce dňa ……….. uznesením č. ………...

3) Prijaté všeobecne záväzné nariadenie bolo zverejnené na úradnej tabuli obce a na internetovej stránke obce dňa ………….

4) Toto všeobecne záväzné nariadenie nadobúda účinnosť dňa …………

........................................................

Gyula Köböl

starosta obce Petrovce